b'\n_START_ARTICLE_\nIstoria Rusiei, 1892-1917\n_START_SECTION_\nPartidele revolu\xc8\x9bionare radicale\n_START_PARAGRAPH_\nLa sf\xc3\xa2r\xc8\x99itul secolului al XIX-lea, dezvoltarea industrial\xc4\x83 a Rusiei a dus la o cre\xc8\x99tera important\xc4\x83 a burgheziei urbane \xc8\x99i a clasei muncitoare, duc\xc3\xa2nd la o nou\xc4\x83 atmosfer\xc4\x83 politic\xc4\x83, mult mai dinamic\xc4\x83, \xc8\x99i la apari\xc8\x9bia unor partide radicale. Deoarece statul \xc8\x99i str\xc4\x83inii st\xc4\x83p\xc3\xa2neau cea mai mare parte a industriei ruse\xc8\x99ti, clasa muncitoare era mai puternic\xc4\x83, iar prin compara\xc8\x9bie, burghezia mai slab\xc4\x83 dec\xc3\xa2t \xc3\xaen statele occidentale. Muncitorii \xc8\x99i \xc8\x9b\xc4\x83ranii au fost primii care au pus bazele unor partide politice, deoarece burghezia \xc8\x99i nobilimea erau mai rezervate \xc3\xaen aceast\xc4\x83 privin\xc8\x9b\xc4\x83. \xc3\x8en ultimul deceniu al secolului al XIX-lea \xc8\x99i \xc3\xaen primii ani ai secolului al XX-lea, via\xc8\x9ba de zi cu zi \xc8\x99i condi\xc8\x9biile de munc\xc4\x83, impozitele ridicate \xc8\x99i nevoia de p\xc4\x83m\xc3\xa2nt au generat greve \xc8\x99i revolte \xc8\x9b\xc4\x83r\xc4\x83ne\xc8\x99ti din ce \xc3\xaen ce mai dese. Datorit\xc4\x83 acestor condi\xc8\x9bii, burghezia imperiului, indiferent de na\xc8\x9bionalitate, au \xc3\xaenceput s\xc4\x83 pun\xc4\x83 bazele mai multor partide de diverse orient\xc4\x83ri, de la cele liberale la cele conservatoare._NEWLINE_Sociali\xc8\x99tii diverselor na\xc8\x9bionalit\xc4\x83\xc8\x9bi \xc8\x99i-au format propriile partide. Polonezii din Imperiul Rus, care suferiser\xc4\x83 o rusificare administrativ\xc4\x83 \xc8\x99i educa\xc8\x9bional\xc4\x83 semnificativ\xc4\x83, au format partidul na\xc8\x9bionalist Partidul Socialist Polonez la Paris \xc3\xaen 1892. Fondatorii acestui partid au sperat c\xc4\x83 acest fapt va ajuta la reunificarea Poloniei divizate, cu teritorii de\xc8\x9binute de Austro-Ungaria, Germania \xc8\x99i Rusia. \xc3\x8en 1897, muncitorii evrei din Rusia au creat Bund (Liga), o organiza\xc8\x9bie care a devenit popular\xc4\x83 \xc3\xaen vestul Ucrainei, Belarus, Lituania \xc8\x99i \xc3\xaen teritoriile poloneze. Partidul Social Democrat al Muncii din Rusia a fost \xc3\xaenfiin\xc8\x9bat \xc3\xaen 1898. Social Democra\xc8\x9bii Finlandezi a r\xc4\x83mas un partid separat, dar letonii \xc8\x99i georgienii s-au unit cu social democra\xc8\x9bii ru\xc8\x99i. Armenii, inspira\xc8\x9bi at\xc3\xa2t de tradi\xc8\x9biile ruse\xc8\x99ti c\xc3\xa2t \xc8\x99i de cele balcanice, erau activi din punct de vederea politic at\xc3\xa2t \xc3\xaen Rusia c\xc3\xa2t \xc8\x99i \xc3\xaen Imperiul Otoman. Musulmanii activi politic care tr\xc4\x83iau \xc3\xaen Rusia erau ataca\xc8\x9bi de cei care \xc3\xaei considerau simpatizan\xc8\x9bi ai mi\xc8\x99c\xc4\x83rilor pan-islamice \xc8\x99i pan-turcice, mi\xc8\x99c\xc4\x83ri care se dezvoltau \xc3\xaen Egipt \xc8\x99i \xc3\xaen Imperiul Otoman. Ru\xc8\x99ii, care agreau ideile vechilor sociali\xc8\x99ti urbani \xc8\x99i populi\xc8\x99ti, formau cea mai mare mi\xc8\x99care radical\xc4\x83, Partidul Socialist Revolu\xc8\x9bionar. Partidul combina propaganda cu activit\xc4\x83\xc8\x9bile teroriste. _NEWLINE_Vladimir Ilici Ulianov a fost cel mai priceput om politic al revolu\xc8\x9bionarilor sociali\xc8\x99ti. \xc3\x8en ultimul deceniu al secolului al XIX-lea, el s-a luptat cu tinerii radicali s\xc4\x83-i \xc3\xaendep\xc4\x83rteze de populism \xc8\x99i s\xc4\x83-i \xc3\xaendrepte c\xc4\x83tre marxism. Exilat din 1895 p\xc3\xa2n\xc4\x83 \xc3\xaen 1899 \xc3\xaen Siberia, unde \xc8\x99i-a luat supranumele de Lenin, (se pare c\xc4\x83 de la r\xc3\xa2ul Lena), a fost principalul tactician printre organizatorii luptei Partidului Social Democrat al Muncii. \xc3\x8en decembrie 1900, a fondat ziarul Iskra - Sc\xc3\xa2nteia. \xc3\x8en cartea sa Ce este de f\xc4\x83cut? (1902), Lenin \xc8\x99i-a expus teoria conform c\xc4\x83reia un ziar publicat \xc3\xaen st\xc4\x83in\xc4\x83tate poate ajuta la organizarea unui partid centralizat revolu\xc8\x9bionar care s\xc4\x83 conduc\xc4\x83 lupta de r\xc4\x83sturnare a unui guvern autocratic. El a lucrat mai apoi pentru crearea \xc3\xaen Rusia a unui partid foarte strict organizat, extrem de disciplinat, care s\xc4\x83 duc\xc4\x83 la \xc3\xaendeplinire un asemenea obiectiv. La al doilea Congres al PSDMR din 1903, a for\xc8\x9bat organiza\xc8\x9bia evreiasc\xc4\x83 Bund s\xc4\x83 p\xc4\x83r\xc4\x83seasc\xc4\x83 partidul \xc8\x99i a produs o ruptur\xc4\x83 \xc3\xaentre fac\xc8\x9biunea lui majoritar\xc4\x83 bol\xc8\x99evic\xc4\x83 \xc8\x99i fac\xc8\x9biunea minoritar\xc4\x83 men\xc8\x99evic\xc4\x83, care credea mai mult \xc3\xaen spontaneitatea muncitoreasc\xc4\x83 dec\xc3\xa2t \xc3\xaen tacticile revolu\xc8\x9bionare stricte. Concep\xc8\x9bia lui Lenin despre partidul revolu\xc8\x9bionar al muncitorilor \xc8\x99i \xc8\x9b\xc4\x83ranilor era mai apropiat\xc4\x83 de mi\xc8\x99carea Voin\xc8\x9ba Poporului \xc8\x99i de g\xc3\xa2ndirea revolu\xc8\x9bionar\xc4\x83 a lui Tkacev, dec\xc3\xa2t de cea a lui Karl Marx \xc8\x99i a lui Friedrich Engels, teoreticienii marxismului. Tinerii bol\xc8\x99evici, precum erau Stalin \xc8\x99i Buharin, \xc3\xael considerau pe Lenin conduc\xc4\x83torul lor de drept.\n_START_SECTION_\nImperialismul \xc3\xaen Asia \xc8\x99i r\xc4\x83zboiul ruso-japonez\n_START_PARAGRAPH_\nLa cump\xc4\x83na secolelor, Rusia a c\xc4\x83p\xc4\x83tat libertate de mi\xc8\x99care \xc3\xaen Asia datorit\xc4\x83 alian\xc8\x9bei cu Fran\xc8\x9ba, ca \xc8\x99i datorit\xc4\x83 tot mai marii rivalit\xc4\x83\xc8\x9bi dintre Anglia \xc8\x99i Germania. \xc8\x9aarul Nicolae al II-lea nu a reu\xc8\x99it s\xc4\x83 coordoneze un plan coerent pentru politica fa\xc8\x9b\xc4\x83 de Orientul \xc3\x8endep\xc4\x83rtat datorit\xc4\x83 conflictelor dintre ministere. \xc3\x8ens\xc4\x83, mi\xc8\x99c\xc4\x83rile necorelate \xc8\x99i agresive \xc3\xaen aceast\xc4\x83 regiune au dus \xc3\xaen cele din urm\xc4\x83 la izbucnirea r\xc4\x83zboiului ruso-japonez (1904-1905) la care Rusia a fost \xc3\xaenfr\xc3\xa2nt\xc4\x83. _NEWLINE_Din 1895, Germania a intrat \xc3\xaen competi\xc8\x9bie cu Fran\xc8\x9ba pentru a c\xc3\xa2\xc8\x99tiga prietenia Rusiei, iar politicienii britanici sperau s\xc4\x83 negocieze cu ru\xc8\x99ii demarcarea sferelor de influen\xc8\x9b\xc4\x83 \xc3\xaen Asia. Aceast\xc4\x83 situa\xc8\x9bie i-a permis Rusiei s\xc4\x83 intervin\xc4\x83 \xc3\xaen Asia de nord-est dup\xc4\x83 victoria japonezilor \xc3\xaen r\xc4\x83zboiul cu China din 1895. \xc3\x8en urma negocierilor de pace care au urmat, Japonia a fost for\xc8\x9bat\xc4\x83 s\xc4\x83 fac\xc4\x83 unele concesii teritoriale \xc3\xaen peninsula Liaotung \xc8\x99i \xc3\xaen Manciuria de sud \xc8\x99i \xc3\xaen portul Porth Arthur. \xc3\x8en anul urm\xc4\x83tor, Serghei Witte a folosit capitaluri franceze pentru a deschide o banc\xc4\x83 ruso-chinez\xc4\x83. Scopul b\xc4\x83ncii era s\xc4\x83 finan\xc8\x9beze construirea unei c\xc4\x83i ferate prin nordul Manciuriei, care s\xc4\x83 scurteze calea ferat\xc4\x83 trans-siberian\xc4\x83. \xc3\x8en doi ani, ru\xc8\x99ii au reu\xc8\x99it s\xc4\x83 ob\xc8\x9bin\xc4\x83 suficien\xc8\x9bi bani pentru a deschide \xc8\x99antierul pentru o linie ferat\xc4\x83 care s\xc4\x83 lege ora\xc8\x99ul Harbin din Manciuria central\xc4\x83 cu Port Arthur pe coasta pacific\xc4\x83. _NEWLINE_\xc3\x8en 1900, chinezii a reac\xc8\x9bionat la \xc3\xaenc\xc4\x83lc\xc4\x83rile repetate ale teritoriului na\xc8\x9bional de c\xc4\x83tre str\xc4\x83ini printr-o revolt\xc4\x83 armat\xc4\x83 popular\xc4\x83, r\xc4\x83scoala boxerilor. Unit\xc4\x83\xc8\x9bi militare ruse\xc8\x99ti \xc8\x99i-au unit for\xc8\x9bele cu cele ale unor puteri europene, cu cele ale Japoniei \xc8\x99i Statelor Unite ale Americii pentru a readuce ordinea \xc3\xaen nordul Chinei. Contingentul rusesc num\xc4\x83ra peste 180.000 de militari, care au luptat pentru pacificarea unei p\xc4\x83r\xc8\x9bi a Manciuriei \xc8\x99i pentru a-\xc8\x99i proteja c\xc4\x83ile ferate din zon\xc4\x83. Japonezii, sprijini\xc8\x9bi de britanici \xc8\x99i de americani, au insistat ca ru\xc8\x99ii s\xc4\x83 evacueze Manciuria. Witte \xc8\x99i unii dintre diploma\xc8\x9bii ru\xc8\x99i au \xc3\xaencercat s\xc4\x83 ob\xc8\x9bin\xc4\x83 un compromis cu japonezii \xc8\x99i s\xc4\x83 dea la schimb Manciuria pentru Coreea, dar inamicii politici ai lui Witte, apropia\xc8\x9bi ai cur\xc8\x9bii imperiale, \xc8\x99i \xc8\x99efii armatei \xc8\x99i marinei au refuzat aranjamentul. \xc8\x9aarul a fost de acord cu punctul de vedere al celor din urm\xc4\x83. Dispre\xc8\x9buind amenin\xc8\x9barea japonez\xc4\x83 \xc8\x99i \xc3\xaen ciuda alian\xc8\x9bei acestora cu britanicii, guvernul rus a tergiversat orice aranjament p\xc3\xa2n\xc4\x83 c\xc3\xa2nd Japonia a declarat r\xc4\x83zboi \xc3\xaen 1904. _NEWLINE_\xc3\x8en r\xc4\x83zboiul care a urmat, amplasarea mai bun\xc4\x83 \xc3\xaen teritoriu a armatei, superioritatea tehnologic\xc4\x83 \xc8\x99i a moralului trupelor i-au dat Japoniei controlul asupra m\xc4\x83rilor, iar del\xc4\x83sarea \xc8\x99i incompeten\xc8\x9ba comandan\xc8\x9bilor ru\xc8\x99i au f\xc4\x83cut ca armata \xc8\x9barist\xc4\x83 s\xc4\x83 se retrag\xc4\x83 \xc3\xaen continuu. \xc3\x8en ianuarie 1905, dup\xc4\x83 opt luni de asediu, garnizoana rus\xc4\x83 din Port Arthur a predat ora\xc8\x99ul japonezilor, iar \xc3\xaen martie, ru\xc8\x99ii au fost sili\xc8\x9bi s\xc4\x83 se retrag\xc4\x83 la nord de Mukden. \xc3\x8en mai, \xc3\xaen str\xc3\xa2mtoarea \xc8\x9au\xc8\x99ima, japonezii au distrus ultima speran\xc8\x9b\xc4\x83 a ru\xc8\x99ilor \xc3\xaen c\xc3\xa2\xc8\x99tigarea r\xc4\x83zboiului, prin scufundarea flotelor reunite ale Balticii \xc8\x99i Mediteranei. Cel pu\xc8\x9bin din punct de vedere teoretic, \xc3\xaent\xc4\x83ririle armatei ruse ar fi putut s\xc4\x83-i scoat\xc4\x83 pe japonezi din zonele ocupate din Asia, dar revolu\xc8\x9bia izbucnit\xc4\x83 \xc3\xaen Rusia european\xc4\x83 \xc8\x99i presiunile diplomatice l-au for\xc8\x9bat pe \xc8\x9bar s\xc4\x83 accepte pacea. Rusia a acceptat medierea pre\xc8\x99edintelui american Theodore Roosevelt, a cedat Japoniei sudul insulei Sahalin \xc8\x99i i-a recunoscut acesteia influen\xc8\x9ba asupra Coreei \xc8\x99i sudului Manciuriei. _NEWLINE_R\xc4\x83zboiul ruso-japonez a fost un punct de cotitur\xc4\x83 \xc3\xaen istoria Rusiei. A dus la o revolt\xc4\x83 popular\xc4\x83 \xc3\xaempotriva guvernului \xc8\x99i a dus la adoptarea unor reforme economice \xc8\x99i politice. \xc3\x8en aceea\xc8\x99i perioad\xc4\x83, grupurile antireformiste \xc8\x99i de interese \xc8\x99i-au l\xc4\x83rgir influen\xc8\x9ba asupra politicii regimului. \xc3\x8en ceea ce prive\xc8\x99te politica extern\xc4\x83, Rusia a devenit tot mai implicat\xc4\x83 \xc3\xaen afacerile balcanice \xc8\x99i \xc3\xaen intrigile politice dintre marile puteri europene. Ca o consecin\xc8\x9b\xc4\x83 a politicii sale externe, Rusia a fost t\xc3\xa2r\xc3\xa2t\xc4\x83 \xc3\xaen primul r\xc4\x83zboi mondial, \xc3\xaen condi\xc8\x9biile \xc3\xaen care, \xc3\xaen interior, imperiul nu era preg\xc4\x83tit pentru o asemenea conflagra\xc8\x9bie. Sl\xc4\x83bit\xc4\x83 \xc3\xaen interior de mi\xc8\x99c\xc4\x83rile contestatare \xc8\x99i de lipsa unei conduceri eficiente, regimul a e\xc8\x99uat \xc3\xaen \xc3\xaencercarea de a dep\xc4\x83\xc8\x99i evenimentele tragice care au dus \xc3\xaen cele din urm\xc4\x83 la pr\xc4\x83bu\xc8\x99irea \xc8\x9barismului \xc8\x99i a f\xc4\x83cut loc unor noi for\xc8\x9be politice pe scena istorie ruse\xc8\x99ti \xc8\x99i mondiale. _NEWLINE_Vezi de asemenea: Imperialismul \xc3\xaen Asia\n_START_SECTION_\nIndustrializarea accelerat\xc4\x83\n_START_PARAGRAPH_\nLa sf\xc3\xa2r\xc8\x99itul secolului al XIX-lea, r\xc4\x83m\xc3\xa2nerea \xc3\xaen urm\xc4\x83 din punct de vedere al dezvolt\xc4\x83rii \xc8\x99i vulnerabilitatea \xc3\xaen domeniul extern au ajuns la propor\xc8\x9bii de criz\xc4\x83. Foametea a ucis aproximativ o jum\xc4\x83tate de milion de oameni \xc3\xaen 1891, iar ac\xc8\x9biunile Japoniei \xc8\x99i Chinei au fost percepute ca amenin\xc8\x9b\xc4\x83ri externe. Drept contram\xc4\x83suri, regimul a fost for\xc8\x9bat s\xc4\x83 adopte un program ambi\xc8\x9bios dar costisitor, concepuit de Serghei Witte, cel mai competent ministru de fina\xc8\x9be. Witte a luptat pentru ob\xc8\x9binerea unor \xc3\xaemprumuturi externe, pentru conversia rublei \xc3\xaen aur, pentru o mai mare impozitare a \xc8\x9b\xc4\x83ranilor, dezvoltarea accelerat\xc4\x83 a industriei grele \xc8\x99i pentru construirea c\xc4\x83ii ferate trans-siberiene. Aceste politici erau concepute s\xc4\x83 modernizeze \xc8\x9bara, s\xc4\x83 securizeze frontiera din orientul \xc3\xaendep\xc4\x83rtat \xc8\x99i s\xc4\x83-i asigure Rusiei o pozi\xc8\x9bie de lider \xc3\xaen exploatarea resurselor din teritoriile din nordul Chinei, Coreea \xc8\x99i Siberia. Aceast\xc4\x83 politic\xc4\x83 expansionist\xc4\x83 a fost versiunea ruseasc\xc4\x83 a logicii imperialiste afi\xc8\x99at\xc4\x83 \xc3\xaen secolul al XIX-lea de celelalte \xc8\x9b\xc4\x83ri mari care aveau vaste zone subdezvoltate, a\xc8\x99a cum erau Statele Unite ale Americii de exemplu. \xc3\x8en 1894, urcarea pe tron a indecisului Nicolae al II-lea dup\xc4\x83 moartea \xc8\x9barului Alexandru al III-lea, i-au oferit lui Witte \xc8\x99i altor mini\xc8\x99tri puternici posibilitatea s\xc4\x83 domine via\xc8\x9ba politic\xc4\x83 ruseasc\xc4\x83. _NEWLINE_Politicile lui Witte a avut rezultate amestecate. \xc3\x8en ciuda unei recesiuni economice grave de la sf\xc3\xa2r\xc8\x99itul secolului, produc\xc8\x9bia ruseasc\xc4\x83 de c\xc4\x83rbune, fier, o\xc8\x9bel \xc8\x99i petrol s-a triplat \xc3\xaentre 1890 \xc8\x99i 1900, lungimea c\xc4\x83ilor ferate aproape c\xc4\x83 s-a dublat, f\xc4\x83c\xc3\xa2nd ca Rusia s\xc4\x83 aib\xc4\x83 cea mai dezvoltat\xc4\x83 re\xc8\x9bea feroviar\xc4\x83 dup\xc4\x83 SUA. \xc3\x8ens\xc4\x83 produc\xc8\x9bia \xc8\x99i exportul de cereale nu au crescut \xc3\xaen mod semnificativ, iar importurile au crescut mai rapid dec\xc3\xa2t exporturile. Bugetul de stat a crescut mai mult dec\xc3\xa2t de dou\xc4\x83 ori, absorbind o parte din cre\xc8\x99terea economic\xc4\x83 a \xc8\x9b\xc4\x83rii. Istoricii occidentali apreciaz\xc4\x83 \xc3\xaen mod diferit reformele lui Witte. Unii dintre ei cred c\xc4\x83 ramurile industriale care nu exportau \xc8\x99i care nu beneficiau de subven\xc8\x9bii \xc8\x99i de contracte de stat au suferit o r\xc4\x83m\xc3\xa2nere \xc3\xaen urm\xc4\x83. Cei mai mul\xc8\x9bi anali\xc8\x99ti sunt de acord c\xc4\x83 calea ferat\xc4\x83 trans-siberian\xc4\x83, care a fost termintat\xc4\x83 \xc3\xaen 1904 pe toat\xc4\x83 lungimea de la Vladivostok p\xc3\xa2n\xc4\x83 la Moscova, \xc8\x99i aventurile militare din Manciuria \xc8\x99i Coreea au fost cauza unor mari pierderi economice \xc8\x99i au golit visteria na\xc8\x9bional\xc4\x83. Costurile financiare ale reformelor sale au contribuit decisiv la destituirea din 1903 a lui Witte din func\xc8\x9bia de ministru de fina\xc8\x9be._NEWLINE_Vezi de asemenea\xc2\xa0: Rapida industrializare a Rusiei (secolul al XX-lea)\n_START_SECTION_\nRevolu\xc8\x9bie \xc8\x99i contrarevolu\xc8\x9bie, 1905-07\n_START_PARAGRAPH_\nR\xc4\x83zboiul ruso-japonez a accelerat apari\xc8\x9bia mi\xc8\x99c\xc4\x83rilor politice \xc3\xaen toate clasele sociale \xc8\x99i \xc3\xaen cadrul principalele na\xc8\x9bionalit\xc4\x83\xc8\x9bi, inclusiv printre ru\xc8\x99ii boga\xc8\x9bi. P\xc3\xa2n\xc4\x83 la \xc3\xaenceputul anului 1904, activi\xc8\x99tii liberali din zemstve \xc8\x99i din asocia\xc8\x9biile profesionale au format o organiza\xc8\x9bie numit\xc4\x83 Uniunea Eliber\xc4\x83rii. \xc3\x8en acela\xc8\x99i an, ei s-au unit cu finlandezii, polonezii, georgienii, armenii \xc8\x99i cu ru\xc8\x99ii membri ai PSDMR pentru a forma o alian\xc8\x9b\xc4\x83 antiautocratic\xc4\x83. _NEWLINE_\xc3\x8en ianuarie 1905, preotul ortodox Gheorghi Gapon, care era liderul unei asocia\xc8\x9bii muncitore\xc8\x99ti finan\xc8\x9bat\xc4\x83 din umbr\xc4\x83 de poli\xc8\x9bie, a condus un mar\xc8\x99 uria\xc8\x99, pa\xc8\x99nic, \xc3\xaen Sankt Peterburg, pentru a \xc3\xaenm\xc3\xa2na \xc8\x9barului o peti\xc8\x9bie. Trupele chemate s\xc4\x83 men\xc8\x9bin\xc4\x83 ordinea au deschis focul asupra mul\xc8\x9bimii, ucig\xc3\xa2nd sute de demonstran\xc8\x9bi, aprinz\xc3\xa2nd sc\xc3\xa2nteia revolu\xc8\x9biei ruse din 1905. Evenimentul acesta, care avea s\xc4\x83 fie denumit mai apoi Duminica \xc3\xaens\xc3\xa2ngerat\xc4\x83, combinat cu e\xc8\x99ecul st\xc3\xa2njenitor din r\xc4\x83zboiul cu Japonia, au dus la greve, revolte \xc3\xaen zonele rurale, rebeliuni militare \xc8\x99i acte teroriste organizate de grupuri de opozi\xc8\x9bie. Muncitorii au format un consiliu, (soviet), \xc3\xaen Sankt Peterburg. Rebeliuni armate au avut loc Moscova, \xc3\xaen zona mun\xc8\x9bilor Urali, Letonia \xc8\x99i \xc3\xaen teritoriile poloneze. Activi\xc8\x99ti din zemstve \xc8\x99i conduc\xc4\x83torii Uniunii Sindicatelor au format Partidul Constitu\xc8\x9bional Democratic, cunoscu\xc8\x9bi sub numele dat de ini\xc8\x9bialele partidului drept Kade\xc8\x9bi, (\xc3\xaen limba rus\xc4\x83 \xd0\x9a\xd0\xbe\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x86\xd0\xb8\xd0\xbe\xd0\xbd\xd0\xbd\xd0\xb0\xd1\x8f \xd0\x94\xd0\xb5\xd0\xbc\xd0\xbe\xd0\xba\xd1\x80\xd0\xb0\xd1\x82\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xbf\xd0\xb0\xd1\x80\xd1\x82\xd0\xb8\xd1\x8f, prescurtat \xd0\x9a\xd0\x94 \xe2\x80\x93 KD). _NEWLINE_Unii dintre membrii claselor avute au cerut un compromis cu grupurile de opozi\xc8\x9bie pentru evitarea unor tulbur\xc4\x83ri mai mari. La sf\xc3\xa2r\xc8\x99itul anului 1905, \xc8\x9barul Nicolae al II-lea a fost for\xc8\x9bat s\xc4\x83 promulge a\xc8\x99a numitul Manifest din Octombrie, care d\xc4\x83dea Rusiei o constitu\xc8\x9bie \xc8\x99i proclama dreptul la libert\xc4\x83\xc8\x9bi civile pentru to\xc8\x9bi cet\xc4\x83\xc8\x9benii. \xc3\x8en dorin\xc8\x9ba de a stopa activit\xc4\x83\xc8\x9bile fac\xc8\x9biunilor liberale, constitu\xc8\x9bia includea aproape toate cererile lor, (r\xc4\x83spunderea mini\xc8\x99trilor \xc3\xaen fa\xc8\x9ba \xc8\x9barului \xc8\x99i Duma na\xc8\x9bional\xc4\x83 \xe2\x80\x93 parlament ales printr-un vot larg, dar nu universal). Cei care au acceptat acest aranjament au format un partid de centru dreapta numit Octombri\xc8\x99tii, ei numindu-l pe Witte ca prim ministru. \xc3\x8en acest timp, Kade\xc8\x9bii luptau pentru locuri \xc3\xaen guvern \xc8\x99i sufragiu egal \xc8\x99i universal. Datorit\xc4\x83 principiilor lor politice \xc8\x99i a revoltelor armate care nu mai conteneau, partidele st\xc3\xa2ngii ruse\xc8\x99ti nu s-au decis dac\xc4\x83 s\xc4\x83 participe sau nu la alegerile pentru Duma convocate pentru \xc3\xaenceputul anului 1906. \xc3\x8en acela\xc8\x99i timp , fac\xc8\x9biunile de dreapta se opuneau \xc3\xaen mod activ reformelor. Unele grupuri noi monarhiste \xc8\x99i protofasciste se luptau de asemenea s\xc4\x83 destabilizeze situa\xc8\x9bia din acel moment. Totu\xc8\x99i, regimul a continut s\xc4\x83 func\xc8\x9bioneze pe tot parcursul haosului anului 1905, reu\xc8\x99ind s\xc4\x83 restaureze ordinea \xc3\xaen ora\xc8\x99e, \xc3\xaen zonele rurale \xc8\x99i \xc3\xaen armat\xc4\x83. \xc3\x8en tot acest timp, terori\xc8\x99tii au ucis mai multe sute de persoane oficiale, iar ca represalii, guvernul a ordonat executarea unui num\xc4\x83r egal de terori\xc8\x99ti. Pentru c\xc4\x83 guvernul a reu\xc8\x99it s\xc4\x83 impun\xc4\x83 ordinea \xc3\xaen \xc8\x9bar\xc4\x83 \xc8\x99i s\xc4\x83 asigure primirea unui \xc3\xaemprumut de stat din Fran\xc8\x9ba mai \xc3\xaenainte de \xc3\xaentrunirea primei sesiuni a Dumei, \xc8\x9barul Nicolae s-a sim\xc8\x9bit destul de puternic pe pozi\xc8\x9bii pentru a-l \xc3\xaenlocui pe Witte cu un func\xc8\x9bionar mai pu\xc8\x9bin independent, Piotr Stol\xc3\xaepin. _NEWLINE_Prima Dum\xc4\x83 a fost aleas\xc4\x83 \xc3\xaen martie 1906. Kade\xc8\x9bii \xc8\x99i alia\xc8\x9bii lor dominau parlamentul, deputa\xc8\x9bii radicali de st\xc3\xa2nga fiind u\xc8\x99or dep\xc4\x83\xc8\x99i\xc8\x9bi numeric de Octombri\xc8\x99ti \xc8\x99i centri\xc8\x99tii de dreapta. Sociali\xc8\x99tii au boicotat alegerile, dar mai mul\xc8\x9bi politicieni sociali\xc8\x99ti au c\xc3\xa2\xc8\x99tigat totu\xc8\x99i mandate. Rela\xc8\x9biile dintre Dum\xc4\x83 \xc8\x99i guvernul liui Stol\xc3\xaepin au fost \xc3\xaencordate de la bun \xc3\xaenceput. Primele impasuri ap\xc4\x83rute \xc3\xaentre Kade\xc8\x9bi \xc8\x99i guvern a fost pe tema adopt\xc4\x83rii constitu\xc8\x9biei \xc8\x99i a reformei agrare, ele duc\xc3\xa2nd \xc3\xaen cele din urm\xc4\x83 la dizolvarea Dumei \xc8\x99i la convocarea unor noi alegeri. \xc3\x8en ciuda amplific\xc4\x83rii terorismului st\xc3\xa2ngist, partidele de st\xc3\xa2nga au participat de aceast\xc4\x83 dat\xc4\x83 la alegeri \xc8\x99i, \xc3\xaempreun\xc4\x83 cu deputa\xc8\x9bii independen\xc8\x9bi simpatizan\xc8\x9bi ai st\xc3\xa2ngii, au c\xc3\xa2\xc8\x99tigat majoritatea mandatelor, devans\xc3\xa2nd coali\xc8\x9bia format\xc4\x83 de Kade\xc8\x9bi, de polonezi \xc8\x99i alte na\xc8\x9bionalit\xc4\x83\xc8\x9bi din centrul spectrului politic. Impasul \xc3\xaen care s-au aflat guvernul \xc8\x99i Parlamentul nu a fost dep\xc4\x83\xc8\x99it nici dup\xc4\x83 convocarea celei de-a doua Dume \xc3\xaen 1907.\n_START_SECTION_\nGuvernele lui Stol\xc3\xaepin \xc8\x99i Kokov\xc8\x9bov\n_START_PARAGRAPH_\n\xc3\x8en iunie 1907, \xc8\x9barul a dizolvat cea de-a doua Dum\xc4\x83 \xc8\x99i a promulgat o nou\xc4\x83 lege electoral\xc4\x83, care reducea \xc3\xaen mod semnificativ greutatea electoral\xc4\x83 a aleg\xc4\x83torilor din clasele inferioare \xc8\x99i a neru\xc8\x99ilor \xc8\x99i a crescut \xc8\x99anselor la un loc \xc3\xaen parlament pentru reprezentan\xc8\x9bii nobilimii. Aceast\xc4\x83 lovitur\xc4\x83 a avut pe termen scurt efectul dorit \xc3\xaen ceea ce prive\xc8\x99te restaurarea ordinii. Noile alegeri din toamn\xc4\x83 au avut ca rezultat o a treia Dum\xc4\x83 mult mai conservatoare, \xc3\xaen care dominau Octombri\xc8\x99tii. Chiar \xc8\x99i a\xc8\x99a, parlamentul nu a \xc3\xaencetat s\xc4\x83 se certe cu guvernul dintr-o mul\xc8\x9bime de motive: compozi\xc8\x9bia marelui Stam Major al Marinei, statutul autonom al Finlandei, introducerea institu\xc8\x9biei zemstrelor \xc3\xaen provinciile vestice, reforma sistemului tribunalelor s\xc4\x83te\xc8\x99ti \xc8\x99i trecerea institu\xc8\x9biilor muncitore\xc8\x99ti de asigur\xc4\x83ri sub controlul poli\xc8\x9biei. \xc3\x8en aceste dispute, Duma, av\xc3\xa2nd sprijinul camerei superioare a parlamentului \xc3\xaen care erau numi\xc8\x9bi pe cale birocratic\xc4\x83, (nu ale\xc8\x99i), numai nobili, era mai conservatoare dec\xc3\xa2t guvernul uneori, iar alteori mai constitu\xc8\x9bionali dec\xc3\xa2t acesta din urm\xc4\x83. A patra Dum\xc4\x83 aleas\xc4\x83 \xc3\xaen 1912, era similar\xc4\x83 din punct de vedere al compozi\xc8\x9biei cu precedenta, dar fac\xc8\x9biunea progresist\xc4\x83 a Octombri\xc8\x99tilor s-a desprins \xc8\x99i s-a al\xc4\x83turat centri\xc8\x99tilor. _NEWLINE_Cea mai important\xc4\x83 m\xc3\xa2sur\xc4\x83 luat\xc4\x83 de Stol\xc3\xaepin a fost programul de reform\xc4\x83 agrar\xc4\x83. Ea a permis \xc8\x99i c\xc3\xa2teodat\xc4\x83 a for\xc8\x9bat dezmembrarea ob\xc8\x99tilor s\xc4\x83te\xc8\x99ti \xc8\x99i instalarea propriet\xc4\x83\xc8\x9bii private complete. Stol\xc3\xaepin a sperat ca programul de reform\xc4\x83 s\xc4\x83 creeze o p\xc4\x83tur\xc4\x83 conservatoare de fermieri loiali \xc8\x9barului. Mul\xc8\x9bi \xc8\x9b\xc4\x83rani nu voiau s\xc4\x83 piard\xc4\x83 siguran\xc8\x9ba oferit\xc4\x83 de ob\xc8\x99tile s\xc4\x83te\xc8\x99ti, sau s\xc4\x83 permit\xc4\x83 str\xc4\x83inilor de sat s\xc4\x83 cumpere p\xc4\x83m\xc3\xa2ntul comunei. P\xc3\xa2n\xc4\x83 \xc3\xaen 1914, numai 10% din ob\xc8\x99tile s\xc4\x83te\xc8\x99ti fuseser\xc4\x83 dizolvate. P\xc3\xa2n\xc4\x83 \xc3\xaen cele din urm\xc4\x83, economia \xc8\x99i-a revenit \xc8\x99i a crescut foarte mult din 1907 p\xc3\xa2n\xc4\x83 \xc3\xaen 1914, at\xc3\xa2t din punct de vedere cantitativ c\xc3\xa2t \xc8\x99i prin formarea unor cooperative \xc8\x99i b\xc4\x83nci rurale \xc8\x99i generarea de capital na\xc8\x9bional. P\xc3\xa2n\xc4\x83 \xc3\xaen 1914, produc\xc8\x9bia de o\xc8\x9bel a egalat-o pe cea a Fran\xc8\x9bei \xc8\x99i a Austro-Ungariei \xc8\x99i rata de cre\xc8\x99tere economic\xc4\x83 a Rusiei era una dintre cele mai ridicate din lume. De\xc8\x99i datoriile externe erau destul de ridicate, acestea sc\xc4\x83deau continuu ca propor\xc8\x9bie din valoarea produsului na\xc8\x9bional brut, iar balan\xc8\x9ba comercial\xc4\x83 a imperiului era pozitiv\xc4\x83. _NEWLINE_\xc3\x8en 1911, un agent dublu care lucra pentru Ohrana, l-a asasinat pe Stol\xc3\xaepin, iar locul lui \xc3\xaen fruntea guvernului a fost luat de ministrul de finan\xc8\x9be Vladimir Kokov\xc8\x9bov. Kokov\xc8\x9bov era un om foarte prudent \xc8\x99i un sprijinitor al \xc8\x9barului, dar el nu putea concura cu puternica fac\xc8\x9biune a curtenilor care dominau guvernul. _NEWLINE_Istoricii au discutat dac\xc4\x83 Rusia a avut sau nu prilejul s\xc4\x83 dezvolte un sistem constitu\xc8\x9bional viabil \xc3\xaen perioada 1905 \xe2\x80\x93 1914. E\xc8\x99ecul \xc3\xaencerc\xc4\x83rilor de democratizare au fost datorate \xc8\x9barului, care nu dorea s\xc4\x83 renun\xc8\x9be la domnia autocratic\xc4\x83 sau s\xc4\x83 \xc3\xaempart\xc4\x83 puterea. Prin manipularea dreptului electoral, guvernul a ob\xc8\x9binut o Dum\xc4\x83 mai conservatoare, dar mult mai pu\xc8\x9bin reprezentativ\xc4\x83. Mai mult chiar, guvernul ocolea deseori hot\xc4\x83r\xc3\xa2rile Dumei conservatoare \xc8\x99i guverna prin decrete. _NEWLINE_\xc3\x8en aceast\xc4\x83 perioad\xc4\x83, politicile guvernamentale au fost diferite, de la reformiste la represive. Istoricii au speculat pe tema posibilit\xc4\x83\xc8\x9bii ca reformele \xc3\xaendr\xc4\x83zne\xc8\x9be ale lui Witte \xc8\x99i Stol\xc3\xaepin s\xc4\x83 fi putut "salva" Imperiul Rus. Dar politica dictat\xc4\x83 de apropia\xc8\x9bii cur\xc8\x9bii, combinat\xc4\x83 cu nesf\xc3\xa2r\xc8\x99ita izolare a \xc8\x9barului \xc8\x99i birocra\xc8\x9bia din restul societ\xc4\x83\xc8\x9bii au \xc3\xaempiedicat sau st\xc3\xa2njenit toate reformele. Suspendarea drepturilor civile a continuat \xc8\x99i nici muncitorii, nici m\xc4\x83car Biserica Ortodox\xc4\x83 Rus\xc4\x83, nu au avut dreptul s\xc4\x83 se organizeze a\xc8\x99a cum ar fi vrut. Discriminarea polonezilor, ucrainienilor, evreilor \xc8\x99i a ortodoc\xc8\x99ilor de rit vechi erau un fapt obi\xc8\x99nuit. Revoltele populare erau tot mai dese, iar, pe plan extern, politica imperiului s-a dovedit din ce \xc3\xaen ce mai aventuroas\xc4\x83.\n_START_SECTION_\nPolitica balcanic\xc4\x83, 1906-13\n_START_PARAGRAPH_\nAc\xc8\x9biunile din orientul \xc3\xaendep\xc4\x83rtat au trecut pe planul doi problemelor Balcanilor, Austro-Ungaria f\xc4\x83c\xc3\xa2nd \xc8\x99i ea un lucru asem\xc4\x83n\xc4\x83tor \xc3\xaen perioada 1897 \xe2\x80\x93 1906. \xc3\x8enfr\xc3\xa2ngerea \xc3\xaen r\xc4\x83zboiul din 1905 a for\xc8\x9bat Rusia s\xc4\x83 accepte negocieri cu Anglia \xc8\x99i Japonia. \xc3\x8en 1907, noul ministru de externe rus, Alexandr Izvolski, a reu\xc8\x99it s\xc4\x83 ob\xc8\x9bin\xc4\x83 \xc3\xaen\xc8\x9belegeri cu ambele na\xc8\x9biuni. Pentru a-\xc8\x99i men\xc8\x9bine sfera de influen\xc8\x9b\xc4\x83 \xc3\xaen nordul Manciuriei \xc8\x99i \xc3\xaen nordul Persiei, Rusia a fost de acord cu influen\xc8\x9ba japonez\xc4\x83 \xc3\xaen Manciuria de sud \xc8\x99i \xc3\xaen Coreea \xc8\x99i influen\xc8\x9ba britanic\xc4\x83 \xc3\xaen sudul Persiei, Afganistan \xc8\x99i Tibet. Logica acestei politici era ca, prin for\xc8\x9be unite, Rusia \xc8\x99i Japonia s\xc4\x83 \xc3\xaempiedice Statele Unite s\xc4\x83-\xc8\x99i stabileasc\xc4\x83 o baz\xc4\x83 \xc3\xaen China prin organizarea unui consor\xc8\x9biu pentru dezvoltarea c\xc4\x83ilor ferate chineze\xc8\x99ti. Dup\xc4\x83 revolu\xc8\x9bia republican\xc4\x83 chinez\xc4\x83 din 1911, Rusia \xc8\x99i Japonia \xc8\x99i-au recunoscut reciproc sferele de influen\xc8\x9b\xc4\x83 din Mongolia Exterioar\xc4\x83. \xc3\x8en cadrul aceleia\xc8\x99i linii politice generale, Rusia a tratat pentru recunoa\xc8\x99terea intereselor economice germane \xc3\xaen Imperiul Otoman \xc8\x99i Persia \xc3\xaen schimbul recunoa\xc8\x99terii intereselor ruse\xc8\x99ti de securitate \xc3\xaen zon\xc4\x83. Rusia \xc8\x99i-a protejat pozi\xc8\x9biile strategice \xc8\x99i financiare prin intrarea \xc3\xaen neoficiala Triupl\xc4\x83 \xc3\x8en\xc8\x9belegere cu Anglia \xc8\x99i Fran\xc8\x9ba, f\xc4\x83r\xc4\x83 s\xc4\x83 consulte Germania._NEWLINE_\xc3\x8en ciuda acestor m\xc4\x83suri de prevedere, dup\xc4\x83 \xc3\xaencheierea r\xc4\x83zboiului cu Japonia din 1905, Rusia \xc8\x99i Austro-Ungaria au re\xc3\xaenceput cursa pentru influen\xc8\x9b\xc4\x83 sporit\xc4\x83 \xc3\xaen Balcani, concentr\xc3\xa2ndu-se asupra Regatului Serbiei \xc8\x99i asupra provinciilor Bosnia \xc8\x99i Her\xc8\x9begovina, (pe ultimele, Austro-Ungaria le ocupase din 1878). \xc3\x8en 1881, Rusia fusese \xc3\xaen secret de acord \xc3\xaen principiu cu anexarea celor dou\xc4\x83 provincii. Izvolski a fost de acord \xc3\xaen mod prostesc s\xc4\x83 sprijine \xc3\xaen mod formal anexarea \xc3\xaen schimbul sprijinului austriac pentru revizuirea tratatului asupra neutralit\xc4\x83\xc8\x9bii str\xc3\xa2mtorilor Bosfor \xc8\x99i Dardanele, schimbarea vizat\xc4\x83 urm\xc3\xa2nd s\xc4\x83 dea Rusiei drepturi speciale de naviga\xc8\x9bie \xc8\x99i traversare. Anglia a contrat ini\xc8\x9biativa rus\xc4\x83 \xc8\x99i a blocat revizuirea tratatului, dar Austria a trecut la legiferarea anexiunii teritoriale. Mai apoi, sprijinit\xc4\x83 de Germania, Austro-Ungaria a pus \xc3\xaen lumin\xc4\x83 sl\xc4\x83biciunea Rusiei for\xc8\x9b\xc3\xa2nd-o s\xc4\x83 dezavueze sprijinul pentru Serbia. _NEWLINE_Dup\xc4\x83 anexarea Bosniei \xc8\x99i Her\xc8\x9begovinei, Rusia a devenit un factor important \xc3\xaen cre\xc8\x99terea tensiunii \xc8\x99i \xc3\xaenmul\xc8\x9birea conflictelor din zona Balcanilor. \xc3\x8en 1912, Sebia, Bulgaria, Grecia \xc8\x99i Muntenegru au \xc3\xaenvins Imperiul Otoman \xc3\xaen primul r\xc4\x83zboi balcanic, dar alia\xc8\x9bii au continuat s\xc4\x83 se certe dup\xc4\x83 \xc3\xaencheierea p\xc4\x83cii. \xc3\x8en 1913, alian\xc8\x9ba s-a rupt, \xc8\x99i Serbia, Grecia \xc8\x99i Rom\xc3\xa2nia au \xc3\xaenvins Bulgaria \xc3\xaen al doilea r\xc4\x83zboi balcanic. Austru-Ungaria a devenit sprijinitorul Bulgariei, care era rivalul teritorial al Serbiei \xc3\xaen zon\xc4\x83, iar Germania a r\xc4\x83mas protectorul Imperiului Otoman. Rusia a \xc3\xaent\xc4\x83rit \xc8\x99i mai mult leg\xc4\x83turile cu Serbia. Sistemul complex de alian\xc8\x9be \xc8\x99i sprijinul marilor puteri erau extrem de instabile. \xc3\x8entre toate p\xc4\x83r\xc8\x9bile implicate \xc3\xaen Balcani s-au men\xc8\x9binut resentimentele, Serbia men\xc8\x9bin\xc3\xa2nd o animozitate special\xc4\x83 fa\xc8\x9b\xc4\x83 de Austro-Ungaria datorit\xc4\x83 anex\xc4\x83rii Bosniei \xc8\x99i Her\xc8\x9begovinei. _NEWLINE_\xc3\x8en iunie 1914, Gavrilo Princip l-a asasinat pe Arhiducele Franz Ferdinand, mo\xc8\x99tenitorul tronului Austro-Ungariei, fapt\xc4\x83 de care a fost f\xc4\x83cut responsabil guvernul s\xc3\xa2rb. Austro-Ungaria a dat un ultimatum Serbiei cu ni\xc8\x99te condi\xc8\x9bii considerate mult prea umilitoare pentru a putea fi acceptate. De\xc8\x99i s\xc3\xa2rbii au fost de acord cu condi\xc8\x9biile impuse, Austro-Ungaria a considerat r\xc4\x83spunsul nesatisf\xc4\x83c\xc4\x83tor \xc8\x99i \xc8\x99i-a rechemat ambasadorul. Rusia, tem\xc3\xa2ndu-se de o nou\xc4\x83 umilire \xc3\xaen Balcani, a sprijinit Serbia. Odat\xc4\x83 ce r\xc4\x83spunsul s\xc3\xa2rbesc a fost respins, sistemul alian\xc8\x9belor a \xc3\xaenceput s\xc4\x83 func\xc8\x9bioneze \xc3\xaen mod automat, Germania sprijinind Austria \xc8\x99i Fran\xc8\x9ba sprijinind Rusia. C\xc3\xa2nd Germania a invadat Fran\xc8\x9ba atac\xc3\xa2nd prin Belgia neutr\xc4\x83, conflictul s-a transformat \xc3\xaentr-unul mondial.\n_START_SECTION_\nRusia \xc3\xaen timpul r\xc4\x83zboiului, 1914-16\n_START_PARAGRAPH_\nPopula\xc8\x9bia foarte numeroas\xc4\x83 a imperiului i-a permis Rusiei s\xc4\x83 cheme sub arme mai mul\xc8\x9bi solda\xc8\x9bi dec\xc3\xa2t for\xc8\x9bele combinate ale Austro-Ungariei \xc8\x99i Germaniei, dar baza economic\xc4\x83 subdezvoltat\xc4\x83 a f\xc4\x83cut ca militarii ei s\xc4\x83 fie mai slab \xc3\xaenarma\xc8\x9bi dec\xc3\xa2t adversarii. For\xc8\x9bele ruse\xc8\x99ti erau inferioare celor germane la toate capitolele, mai pu\xc8\x9bin \xc3\xaen ceea ce prive\xc8\x99te num\xc4\x83rul. \xc3\x8en cele mai multe dintre luptele armate, armatele mai mari ruse\xc8\x99ti le-au \xc3\xaenvins pe cele ale austriecilor, dar au fost \xc3\xaenfr\xc3\xa2nte de cele ale germanilor. _NEWLINE_La declan\xc8\x99area r\xc4\x83zboiului, \xc8\x9barul Nicolae al II-lea s-a str\xc4\x83duit s\xc4\x83 ob\xc8\x9bin\xc4\x83 numirea Marelui Duce Nicolae ca \xc8\x98ef al Marelui Stat Major al Armatei. Marele Duce, v\xc4\x83r al \xc8\x9barului, era un individ competent, dar nu a reu\xc8\x99it s\xc4\x83 participe la elaborarea strategiei sau la numirea comandan\xc8\x9bilor. _NEWLINE_La \xc3\xaenceputul r\xc4\x83zboiului, ofensiva rus\xc4\x83 din Prusia Oriental\xc4\x83 a atras suficiente trupe germane de pe frontul de vest pentru a permite francezilor, belgienilor \xc8\x99i britanicilor s\xc4\x83 opreasc\xc4\x83 ofensiva german\xc4\x83. Una dintre cele dou\xc4\x83 armate ruse\xc8\x99ti a fost aproape distrus\xc4\x83 \xc3\xaen B\xc4\x83talia de la Tannenberg, (acela\xc8\x99i loc unde, \xc3\xaen 1410, polonezii, lituanienii \xc8\x99i ru\xc8\x99ii \xc3\xaei \xc3\xaenvinseser\xc4\x83 pe Cavalerii teutoni). \xc3\x8entre timp, ru\xc8\x99ii opriser\xc4\x83 ofensiva austriecilor \xc8\x99i \xc3\xaei \xc3\xaempinseser\xc4\x83 c\xc4\x83tre vest, intr\xc3\xa2nd \xc3\xaen Gali\xc8\x9bia de est, regiunea nord-estic\xc4\x83 a Imperiului Austro-Ungar. Ru\xc8\x99ii au oprit un atac de iarn\xc4\x83 commbinat germano-austriac \xc3\xaen Polonia, \xc8\x99i la \xc3\xaenceputul anului 1915 au avansat mai mult \xc3\xaen Gali\xc8\x9bia. \xc3\x8en prim\xc4\x83vara anului 1915, atacurile germano-austriece i-au scos pe ru\xc8\x99i din Gali\xc8\x9bia \xc8\x99i Polonia, distrug\xc3\xa2ndu-le mai multe corpuri de armat\xc4\x83. \xc3\x8en 1916, Germania a planificat scoaterea Fran\xc8\x9bei din r\xc4\x83zboi printr-un atac masiv \xc3\xaen regiunea Verdun, dar un nou atac al Rusiei \xc3\xaempotriva Austro-Ungariei a obligat Marele Stat Major german s\xc4\x83 retrag\xc4\x83 trupe de pe frontul de vest pentru a le transfera pe frontul de est. Aceste ac\xc8\x9biuni au f\xc4\x83cut ca ambele fronturi s\xc4\x83 r\xc4\x83m\xc3\xa2n\xc4\x83 relativ stabile, at\xc3\xa2t Germania c\xc3\xa2t \xc8\x99i Rusia c\xc4\x83ut\xc3\xa2nd cu disperare victoria. Numai c\xc4\x83 Rusia ajuns s\xc4\x83 fie sf\xc3\xa2r\xc8\x99it\xc4\x83 de eforturile de r\xc4\x83zboi, Germania dovedind c\xc4\x83 are resurse superioare. P\xc3\xa2n\xc4\x83 la sf\xc3\xa2r\xc8\x99itul anului 1916, Rusia a fost salvat\xc4\x83 de intrarea \xc3\xaen r\xc4\x83zboi a Rom\xc3\xa2niei, ceea ce a f\xc4\x83cut ca frontul s\xc4\x83 se lungeasc\xc4\x83 p\xc3\xa2n\xc4\x83 la Marea Neagr\xc4\x83. _NEWLINE_Aranjamentele de r\xc4\x83zboi dintre alia\xc8\x9bi reflectau \xc8\x9belurile imperialiste ale Triplei \xc3\x8en\xc8\x9belegeri, c\xc3\xa2t \xc8\x99i relativa sl\xc4\x83biciune a Imperiului Rus \xc3\xaen afara Europei R\xc4\x83s\xc4\x83ritene. _NEWLINE_Rusia se a\xc8\x99teptase la c\xc3\xa2\xc8\x99tiguri importante \xc3\xaen urma victoriei \xc3\xaen r\xc4\x83zboi: c\xc3\xa2\xc8\x99tiguri teritoriale precum Gali\xc8\x9bia de la Austro-Ungaria, Prusia Oriental\xc4\x83 de la Germania, Armenia de la Imperiul Otoman (care intrase \xc3\xaen r\xc4\x83zboi de partea Puterilor Centrale), controlul Constantinopolelui \xc8\x99i a str\xc3\xa2mtorilor Bosfor \xc8\x99i Dardanele \xc8\x99i pierderi teritoriale \xc8\x99i politice ale Austro-Ungariei \xc3\xaen favoarea Rom\xc3\xa2niei \xc8\x99i a popoarelor slave din regiune. _NEWLINE_Anglia dorea s\xc4\x83 ob\xc8\x9bin\xc4\x83 zona de centru a Persiei \xc8\x99i s\xc4\x83 \xc3\xaempart\xc4\x83 mult mai mult din Orientul Mijlociu arab cu Franta._NEWLINE_Italia dorea s\xc4\x83 ob\xc8\x9bina Dalma\xc8\x9bia de-a lungul coastei Adriaticii._NEWLINE_Japonia dorea s\xc4\x83 controleze mai multe teritorii chineze\xc8\x99ti. _NEWLINE_Fran\xc8\x9ba dorea s\xc4\x83 recapete Alsacia \xc8\x99i Lorena, (care fuseser\xc4\x83 pierdute \xc3\xaen r\xc4\x83zboiul franco-prusac), \xc8\x99i s\xc4\x83 ob\xc8\x9bin\xc4\x83 mai mult\xc4\x83 influen\xc8\x9b\xc4\x83 \xc3\xaen Germania de vest.\n_START_SECTION_\nDeteriorarea fatal\xc4\x83 a st\xc4\x83rii \xc8\x9barismului \xc3\xaen Rusia\n_START_PARAGRAPH_\n\xc3\x8enceputul primului r\xc4\x83zboi mondial a ar\xc4\x83tat \xc3\xaentr-o lumin\xc4\x83 adev\xc4\x83rat\xc4\x83 starea de sl\xc4\x83biciune \xc3\xaen care se afla guvernul lui Nicolae al II-lea. Un spectacol al unit\xc4\x83tii na\xc8\x9bionale a acompaniat intrarea Rusie \xc3\xaen r\xc4\x83zboi, av\xc3\xa2nd ca scop declarat ap\xc4\x83rarea fra\xc8\x9bilor slavi s\xc3\xa2rbi. \xc3\x8en toamna anului 1914, Duma \xc8\x99i zemstvele \xc8\x99i-au reafirmat \xc3\xaentregul sprijin pentru efortul de r\xc4\x83zboi. Recrut\xc4\x83rile ini\xc8\x9biale au fost bine organizate \xc8\x99i f\xc4\x83r\xc4\x83 incidente. Dar incompeten\xc8\x9ba unor comandan\xc8\x9bi, numi\xc8\x9bi \xc3\xaen func\xc8\x9bii importante de conducere numai datorit\xc4\x83 rela\xc8\x9biilor, au dus la retrageri \xc8\x99i pierderi grele de vie\xc8\x9bi omene\xc8\x99ti, guvernul demonstr\xc3\xa2ndu-\xc8\x99i in aceia\xc8\x99i perioad\xc4\x83 neputin\xc8\x9b\xc4\x83. Popula\xc8\x9bia a fost puternic dezam\xc4\x83git\xc4\x83 de deteriorarea rapid\xc4\x83 a condi\xc8\x9biilor de via\xc8\x9b\xc4\x83, \xc3\xaen condi\xc8\x9biile \xc3\xaen care germanii controlau Marea Baltic\xc4\x83 iar for\xc8\x9bele reunite germano-otomane controlau Marea Neagr\xc4\x83, privind Rusia de posibilitatea de a se aproviziona \xc8\x99i \xc3\xaempiedic\xc3\xa2nd-o s\xc4\x83 ia leg\xc4\x83tur\xc4\x83 cu pie\xc8\x9bele poten\xc8\x9biale. \xc3\x8en plus, preg\xc4\x83tirile slabe de r\xc4\x83zboi \xc8\x99i politicile economice ineficiente au provocat \xc8\x9b\xc4\x83rii pierderi financiare, logistice \xc8\x99i militare. Infla\xc8\x9bia a devenit o problem\xc4\x83 important\xc4\x83. Datorit\xc4\x83 sprijinului material insuficient pentru opera\xc8\x9biile militare, a fost creat Comitetul pentru Industriile de R\xc4\x83zboi, care s\xc4\x83 asigure o aprovizionare corespunz\xc4\x83toare a frontului. Dar ofi\xc8\x9beri corup\xc8\x9bi \xc8\x99i lideri civili puseser\xc4\x83 m\xc3\xa2na pe toate p\xc3\xa2rghiile administrative de pe front \xc8\x99i au refuzat s\xc4\x83 coopereze cu Comitetul. Guvernul central nu avea \xc3\xaencredere \xc3\xaen sprijinul independent al eforturilor de r\xc4\x83zboi organizat de ora\xc8\x99e \xc8\x99i de zemstve. Duma se certa cu birocra\xc8\x9bia guvernamental\xc4\x83 de r\xc4\x83zboi, iar deputa\xc8\x9bii de centru \xc8\x99i de centru st\xc3\xa2nga au format Blocul Progresiv pentru crearea unui adev\xc4\x83rat guvern constitu\xc8\x9bional. _NEWLINE_Dup\xc4\x83 r\xc4\x83sturnarea situa\xc8\x9biei militare a Rusiei din 1915, Nicolae al II-lea a plecat pe front pentru a conduce personal opera\xc8\x9biunile militare, l\xc4\x83s\xc3\xa2nd \xc3\xaen urm\xc4\x83 nevasta de origine german\xc4\x83, Alexandra, \xc8\x99i pe Rasputin, un membru al anturajului \xc8\x9barinei, care exercita o mare influen\xc8\x9b\xc4\x83 \xc3\xaen politic\xc4\x83 \xc8\x99i \xc3\xaen numirile ministeriale. Rasputin erau un individ depravat, care-\xc8\x99i c\xc3\xa2\xc8\x99tigase \xc3\xaens\xc4\x83 faima de vindec\xc4\x83tor sf\xc3\xa2nt. El a impresionat-o pe \xc8\x9barina Alexandra, deoarece era capabil s\xc4\x83 opreasc\xc4\x83 s\xc3\xa2nger\xc4\x83rile fiului cupluluii imperial, \xc8\x9bareviciul Alexei, care suferea de hemofolie. Alexandra \xc8\x99i Rasputin au deteriorat \xc3\xaen mod incontestabil prestigiul \xc8\x99i credibilitatea regimului, de\xc8\x99i este discutabil\xc4\x83 c\xc3\xa2t de mare a fost influen\xc8\x9ba faptelor lor. _NEWLINE_\xc3\x8en vreme ce guvernul central era \xc3\xaencurcat \xc3\xaen intrigi de curte, greut\xc4\x83tile r\xc4\x83zboiului au \xc3\xaenceput s\xc4\x83 provoace revolte populare. \xc3\x8en 1916, pre\xc8\x9bul ridicat al alimentelor \xc8\x99i lipsa carburan\xc8\x9bilor a provocat greve \xc3\xaen mai multe ora\xc8\x99e. Muncitorii, care c\xc3\xa2\xc8\x99tigaser\xc4\x83 dreptul de reprezentare \xc3\xaen Comitetele Industriilor de R\xc4\x83zboi, au folosit aceste sec\xc8\x9biuni ca organe ale opozi\xc8\x9biei politice. Zonele rurale au devenit din ce \xc3\xaen ce mai pu\xc8\x9bin supuse. Starea de disciplin\xc4\x83 a solda\xc8\x9bilor se degrada v\xc4\x83z\xc3\xa2nd cu ochii, \xc3\xaen special \xc3\xaen r\xc3\xa2ndul noilor recru\xc8\x9bi de la sate, care erau pu\xc8\x99i \xc3\xaen fa\xc8\x9ba perspectivei de a fi folosi\xc8\x9bi pe post de carne de tun de c\xc4\x83tre conduc\xc4\x83torii militari incapabili. _NEWLINE_Situa\xc8\x9bia a continuat s\xc4\x83 se deterioreze. \xc3\x8entr-o \xc3\xaencercare de a salva curtea \xc8\x9barului din mocirla \xc3\xaen care se \xc3\xaenfundase, un grup de aristocra\xc8\x9bi l-au asasinat pe Rasputin \xc3\xaen decembrie 1916. dar moartea misteriosului "vindec\xc4\x83tor" nu a adus vreo schimbare major\xc4\x83 \xc3\xaen bine. Conflictele tot mai dese dintre \xc8\x9bar \xc8\x99i Dum\xc4\x83 au sl\xc4\x83bit ambele tabere ale guvernului \xc8\x99i a m\xc4\x83rit impresia general\xc4\x83 de incompeten\xc8\x9b\xc4\x83. La \xc3\xaenceputul anului 1917, deteriorarea st\xc4\x83rii c\xc4\x83ilor ferate a dus la crize acute de alimente \xc8\x99i de combustibil, care au provocat dezordini \xc8\x99i greve. Autorit\xc4\x83\xc8\x9bile au cerut trupelor dislocate \xc3\xaen Petrograd, (a\xc8\x99a cum fusese rebotezat ora\xc8\x99ul Sankt Peterburg din 1914, pentru a-i rusifica numele cu sonorit\xc4\x83\xc8\x9bi germane), s\xc4\x83 pun\xc4\x83 cap\xc4\x83t revoltelor din capital\xc4\x83. \xc3\x8en 1905 militarii au deschis focula supra demonstran\xc8\x9bilor \xc8\x99i au salvat monarhia, dar, \xc3\xaen 1917, solda\xc8\x9bii s-au al\xc4\x83turat mul\xc8\x9bimilor furioase. Sprijinul popula\xc8\x9biei pentru regimul \xc8\x9barist a disp\xc4\x83rut \xc3\xaen 1917, pun\xc3\xa2nd cap\xc4\x83t a trei secole de domnie a dinastiei Romanov.'